बॉलीवुड एक्ट्रेस से पैसा ऐंठने के चक्कर में थे ये तीन ठग, हो गया यह हाल...  
बॉलीवुड एक्ट्रेस ईशा शरवानी के साथ ठगी
तीन लोगों को पुलिस ने किया गिरफ्तार
दिल्ली पुलिस ने किया गिरफ्तार
बॉलीवुड एक्ट्रेस ईशा शरबानी के साथ ऑस्ट्रेलिया में इनकम टैक्स अफसर बनकर फोन कर ठगी करने के आरोप में 3 लोगों को गिरफ्तार किया गया है. पुलिस के मुताबिक, यह गैंग 100 से ज्यादा ऑस्ट्रेलिया के नागरिकों के साथ ठगी कर चुका है. साइबर क्राइम यूनिट के डीसीपी अनिमेष रॉय के मुताबिक, कुछ दिन पहले अभिनेत्री ईशा शरबानी ने शिकायत दी और बताया,  "वो ऑस्ट्रेलिया के पर्थ में रहतीं हैं, उन्हें कोई ऑस्ट्रेलियन टैक्स अफसर बनकर लगातार फोन कर रहा है. फोन करने वाले का नम्बर कैनबेरा का है जो ऑस्ट्रेलिया की राजधानी है. कॉल करने वाला कह रहा था कि उन्होंने टैक्स रिटर्न में कुछ गड़बड़ी की है इसलिए ऑस्ट्रेलियन सरकार ने उनका अरेस्ट वारंट जारी कर दिया है." 
फोन करने वाले शख्स ने बाद में ईशा शरबानी के सीए का फोन नम्बर लिया फिर उन्हें दूसरा फोन आया और वो नम्बर उनके सीए के ऑफिस का था. फोन करने वाले ने कहा कि टैक्स भरने में कुछ गड़बड़ी हो गयी है. अब उसका पूरा पैसा जो करीब 5700 ऑस्ट्रेलियाई डॉलर हैं उसे वापस कर दिया जाएगा. इसमें ईशा की कोई गलती नहीं है, लेकिन इनकम टैक्स अफसर को पैसा ट्रांसफर करना होगा. वेस्टर्न यूनियन के जरिये 3500 ऑस्ट्रेलियाई डॉलर जबकि आरआईए मनी ट्रांसफर के जरिये 2500 ऑस्ट्रेलियाई डॉलर ट्रांसफर किये गए. इसके बाद ईशा को पता चला कि उनके साथ ठगी हुई है. 

जांच में पता चला कि भानुज बेरी नाम का एक शख्स है, जो वेस्टर्न यूनियन में रजिस्टर्ड एजेंट है,शुरुआत में उसने कुछ दस्तावेज दिखाकर पुलिस से बचने की कोशिश की. लेकिन बाद में उसने पूरे गोरखधन्धे के बारे में और अपने साथियों के बारे में बताया. उसके बाद पुनीत चड्डा और ऋषभ खन्ना को भी गिरफ्तार कर लिया गया. वो दोनों दिल्ली से भागने की फिराक में थे. सभी आरोपी दिल्ली के रहने वाले हैं.

पुलिस के मुताबिक, आरोपी पुनीत चड्डा ने बिजनेस एडमिनिस्ट्रेशन से मास्टर डिग्री ली है. भानुज बेरी ने बीकॉम किया है, जबकि रिषभ खन्ना बिजनेस एडमिनिस्ट्रेशन से स्नातक है. आरोपियों ने बताया कि उन्होंने दिल्ली के विकासपुरी इलाके में एक फर्जी कॉल सेंटर खोल रखा था. उसी कॉल सेंटर से ये लोग वीआईपी कॉल और नम्बर स्पूफिंग सॉफ्टवेयर के जरिये ऑस्ट्रेलिया के नागरिकों को कॉल करते थे. कॉल रिसीव करने वाले को नम्बर ऑस्ट्रेलिया का ही दिखता था. इस तरह ये खुद को ऑस्ट्रेलियाई टैक्स अफसर बताते थे और उनसे ठगी करते थे. आरोपियों ने बताया कि पिछले 8 महीनों में उन्होंने 100 से ज्यादा ऑस्ट्रेलियाई नागरिकों से करोड़ों की ठगी की है.